recursal/SuperWikiNEXT-32B huggingface dataset:
**அதரகுளிய கல்வெட்டு**, இலங்கையின் புத்தளம் மாவட்டத்தில் ஏரியாவ என்னும் ஊரைக் சேர்ந்த அதரகுளிய என்னும் இடத்தில் உள்ள ஒரு தமிழ்க் கல்வெட்டு ஆகும். இதை முதன்முதலாக தென்னிந்தியாவின் புகழ்பெற்ற கல்வெட்டியலாளர் கிருஷ்ண சாஸ்திரி இந்தக் கல்வெட்டை வாசித்து வெளியிட்டார். இது அஞ்ஞூற்றுவன் அம்பலம் என்னும் வணிக அமைப்பைப் பற்றியது. இதில் தமிழ் எழுத்துக்களுடன் வட்டெழுத்துக்களும் கலந்து எழுதப்பட்டிருப்பதாகத் தெரிகிறது. வட்டெழுத்துக்கள் கலந்து எழுதப்பட்டு இலங்கையில் கிடைத்த ஒரே கல்வெட்டு இதுவே.

காலம்
-----

இக்கல்வெட்டில் வரும் "இராசேந்திர சோழற்கியாண்டு.." என்னும் தொடரின் மூலம் இது இராசேந்திர சோழன் காலத்துக்கு உரியது என்பது தெளிவாகிறது. ஆனாலும், ஆட்சியாண்டு தொடர்பான தகவல்கள் வாசிக்க முடியாதபடி சிதைந்து விட்டமையால் கல்வெட்டின் சரியான காலத்தைக் கணிக்க முடியவில்லை.

உள்ளடக்கம்
----------

இது அஞ்ஞூற்றுவன் அம்பலம் என்னும் வணிகக் குழுவோது தொடர்பான ஏதோ ஒரு விடயம் பற்றியது என்பதை மட்டுமே தெளிவாகக் கூறக்கூடியதாக உள்ளது.

மேற்கோள்கள்
-----------

1. ↑  பத்மநாதன், செ. 2006. பக். 125.

உசாத்துணைகள்
------------

* பத்மநாதன், சி. இலங்கைத் தமிழ்ச் சாசனங்கள், கலாச்சார அலுவல்கள் திணைக்களம், கொழும்பு, 2006.

இவற்றையும் பார்க்கவும்
----------------------

* இலங்கைத் தமிழ்க் கல்வெட்டுக்களின் பட்டியல்
பயிற்சி உடையில் விண்வெளி வீரர்களான, நீல் ஆம்சுட்ராங்ஙும், ஆல்டரின்னும் இருக்கின்றனர்.
பூமியைப் பின்புலமாக கொண்டு இருக்கும் அப்போலோ17 விண்வெளி வீரர்
1969-ஆம் ஆண்டு மனிதன் முதன் முறையாக நிலவில் இறங்க போகிறான் என்று ஐக்கிய அமெரிக்காவின் நாசா விண்வெளி ஆய்வு மையம் அறிவித்தது. இதனை அடுத்து அந்த நிகழ்வினை உலகம் முழுமைக்கும் நேரடியாக தொலைக்காட்சியில் ஒளிபரப்பவும் செய்தது. ஆனால் இந்த மனிதன் நிகழ்வில் இறங்கிய நிகழ்வு ஒரு பொய்யான நாடகம் என்று பல்வேறு குழுக்கள் விவாதித்து வருகின்றன. அத்தகையோர் முன்வைக்கும் வாதங்களே **மனிதன் நிலவில் இறங்கிய நிகழ்வின் சதிக் கோட்பாடுகள்** (*Moon landing conspiracy theories*) எனப்படுகின்றன. 1969 முதல் 1975 வரையிலும் நிலவிற்கு ஆறு மனிதர்களை அனுப்புவதாக செய்த ஆராய்ச்சிகள் அனைத்தும் பொய் என்றும் அப்போல்லோவின் விண்வெளி வீரர்கள் அங்கு செல்லவில்லை என்றும் பல்வேறு கருத்துகள் நிலவி வருகின்றன. இந்தக் கருத்தை முன்வைத்து வாதாடுபவர்கள் நாசா வேண்டுமென்றே பொதுமக்களை ஏமாற்றும் நோக்குடன் நிகழாத பொய்யான செய்தியை பரப்பியதாக விவாதிக்கிறனர். அவர்களின் விவாதத்திற்கு சான்றாக நாசா வெளியிட்ட புகைப்படங்களையும், நிகழ்படத் துணுக்குகளையுமே முன்வைக்கின்றனர்.

அப்போல்லோ திட்டம் பற்றிய ஏராளமான மூன்றாம் தரப்பு நடுநிலைச் சான்றுகள் உள்ள போதிலும் இந்த சதிக்கோட்பாடுகளை நம்புவோர் பலர் உள்ளனர். அமெரிக்காவில் 6 முதல் 20 சதவீதம் மக்களும் உருசியாவில் 28% சதவீதம் மக்களும் மனிதன் நிலவில் கால் பதித்தது சோடிக்கப்பட்ட நிகழ்வு என்று நம்புவதாகக் கருத்து கணிப்புகள் தெரிவிக்கின்றன.

தோற்றம்
-------

பில் கேசிங் என்பவர் எழுதி வெளியிட்ட "வீ நெவெர் வென்ட் டு தி மூன்" (*We Never Went to the Moon: America's Thirty Billion Dollar Swindle*) என்கிற புத்தகம் தான் இந்த கருத்தை வலியுறுத்தி நிலவிறக்க நிகழ்வினை மறுத்து பேசிய முதல் நூலாகும். இந்த புத்தகம் 1974-ஆம் ஆண்டு வெளியிடப்பட்டது. 1969 ஆம் ஆண்டு நீல் ஆர்ம்ஸ்ட்ராங்-ம், பஸ் ஆல்ட்ரின்-ம் நிலவில் காலடி பதித்த நிலவிறக்கம் என்கிற செய்தியை **தி ஃபிளாட் எர்த் சொசைட்டி** என்கிற அமைப்பு தான் முதன் முதலாக மறுப்பு தெரிவித்து நாசா இந்த விஷயத்தில் பொய் சொல்கிறதென்றும் மக்களை ஏமாற்றுகின்றனர் என்றும் வாதாடியது. நாசா இந்த நிலவிறக்க நிகழ்விற்கான புகைப்படங்கள் மற்றும் வீடியோ பதிவுகளை ஹாலிவுட்டின் டிஸ்னி நிறுவனத்தின் துணையுடன் பொய்யாக நிகழ்த்திகாட்டியதென்று கூறியது. இதற்கு ஆர்தர் சி. கிளார்க் என்பவர் வரிவடிவமும் இயக்குனராக ஸ்டான்லி குப்ரிக் இருந்தார் என்றும் கூறியது. இந்த மறுப்பு மைய கருத்தை ஃபோலக்லோரிஸ்ட் லிண்டா டெக் போன்ற பலர் வலியுறுத்தினர்.

காரணங்கள்
---------

இந்த நிலவிறக்கம் என்பது பொய் என்று வாதாடியவர்கள் அப்போதைய அமெரிக்க அரசாங்கமும், நாசா விண்வெளி ஆராய்ச்சி கழகமும் இதை செய்ததற்கு காரணமாக பல்வேறு கருத்துகளை கூறுகின்றன.

விண்வெளி போட்டி மனப்பான்மை
--------------------------

அந்த காலகட்டத்தில் சோவியத் யூனியனுக்கும் அமெரிக்கவிற்கும் இடையிலான விண்வெளி சாதனை போட்டியில் வென்றே ஆக வேண்டும் என்கிற மனப்பான்மையை தனது உயிர் மூச்சாக அன்றைய அமெரிக்க அரசு வைத்திருந்தது. சந்திரனுக்கு செல்வதென்பது அன்றைய காலகட்டத்தில் மிகவும் செலவு பிடிக்கதக்கதும் அதிக ஆபத்தானதுமாகும். அதற்கு எடுத்துகாட்டாக அன்றைய அமெரிக்க அதிபரான ஜான் எஃப். கென்னடி கூறிய பிரபலமான கருத்தே சான்றாகும். அன்றைய சூழலில் இருந்த பனிப்போரே இந்த நிலவிறக்க நிகழ்விற்கு முக்கிய காரணமாகும்.
**பிங்கலி வெங்கைய்யா**(*Pingali Venkayya*) (தெலுங்கு: పింగళి వెంకయ్య) (ஆகத்து 2, 1876 - சூலை 4, 1963) என்பவர் (2 ஓர் இந்திய சுதந்திர போராட்ட வீரராவார். மகாத்மா காந்தியின் தீவிர ஆதரவாளரான இவர், இந்தியாவின் தேசியக் கொடியை வடிவமைத்தார். வெங்கையா ஆந்திரப் பிரதேசத்தில் உள்ள மச்சிலிப்பட்டணத்தின் பத்லபெனுமரு என்னும் ஊரில் பிறந்தார்.

சுயசரிதை
--------

மச்சிலிப்பட்டணத்தில் தனது மேனிலைப் பள்ளிப் படிப்பை முடித்து, உயர் கேம்பிரிட்ஜ் (சீனியர் கேம்பிரிட்ஜ்) பட்டத்தை முடிக்க கொழும்பிற்குச் சென்றார். பின் இந்தியா திரும்பியதுடன், அவர் வெவ்வேறு இடங்களில் பணிபுரிந்தார். அதன்பின், இலாகூரில் உள்ள ஆங்கிலேய-வேத உயர்நிலைப் பள்ளியில் உருது மற்றும் சப்பானியம் படிக்கச் சேர்ந்தார்.

நிலவியலில் பட்டம் பெற்று, ஆந்திரப் பிரதேசத்தில் வைரச் சுரங்கம் தோண்டுதலில் சாதனை படைத்தார். அதனால் இவர் 'வைரம் வெங்கய்யா' என்று அழைக்கப்பட்டார்.தென்-ஆப்பிரிக்காவில் நடைபெற்ற போரில் இவர் இந்திய-பிரித்தானிய படையில் சேர்ந்து பணியாற்றினார். அப்பொழுது மகாத்மா காந்தியின் கொள்கைகளால் ஈர்க்கப்பட்டார்.

தேசியக் கொடி
------------

1947 ஆம் ஆண்டில் சுதந்திரம் பெறுவதற்கு முன்னர் இந்திய சுதந்திர இயக்கத்தின் உறுப்பினர்களால் பல்வேறு தேசியக் கொடிகள் பயன்படுத்தப்பட்டு வந்தன. காக்கிநாடாவில் நடந்த இந்திய தேசிய காங்கிரஸ் மாநாட்டின்பொழுது, மகாத்மா காந்தி இவரிடம் தனிக்கொடியை உருவாக்க அறிவுறுத்தினார். விசயவாடாவின் தேசிய மாநாட்டின்போது தேசிய கொடியை அறிமுகப் படுத்தினார். இவரது வடிவைமைப்பு முதலில் இந்திய தேசிய காங்கிரசுக்காக வடிவமைக்கப்பட்டது, பின்னர் 1947 இல் மாற்றப்பட்டது.  

முதலில் கொடியின் நடுவில் ஓர் இராட்டை இருந்தது. பின் அவ்விடத்தில் அசோகச் சக்கரம் சேர்க்கப்பட்டது. இந்திய தேசியக்கொடியைப் பருத்தித் துணியில் மட்டுமே கையால் தைக்கவேண்டும் என்று அப்போது பரிந்துரைக்கப்பட்டது. வேறு துணிகளை உபயோகிப்பது தண்டனைக்குரிய குற்றமாகும்.

இறப்பு
------

தி இந்து நாளேட்டின் கூற்றுப்படி, "புவியியலாலராகவும், விவசாயியாகவும் இருந்த பிங்கலி வெங்கய்யா, மச்சிலிபட்டணத்தில் ஒரு கல்வி நிறுவனத்தை அமைத்த கல்வியாளர் ஆவார். இருப்பினும், இவர் 1963இல் வறுமையில் இறந்தார். பெரும்பாலும் சமூகத்தால் மறக்கப்பட்டார்." தேசிய கொடியை உருவாக்கிய இவர், அந்த அளவு பிரபலமாகவில்லை. இவர் 1963 ஆம் ஆண்டு தனது 86 வயதில் மறைந்தார். இவர் மறைந்து 46 ஆண்டுகளுக்குப் பிறகு, இவரை நினைவுகூரும் வகையில் 2009இல் இவரது உருவம் பொறித்த அஞ்சல்தலை வெளியிடப்பட்டது. 2011ஆம் ஆண்டில் இவருக்கு மரணத்திற்குப் பின் பாரத ரத்னா விருது வழங்கப்பட வேண்டும் என்று முன்மொழியப்பட்டது. இந்த முன்மொழிவு குறித்து முடிவு இன்னும் எடுக்கப்படவில்லை.

சான்று
------

1. ↑  Archana, K. C. (2 August 2015). "A salute to the man who designed the Tricolour: Pingali Venkayya". *India Today*. .
2. ↑  பிங்கலி வெங்கய்யா: தேசியக் கொடியை வடிவமைத்தவர்
3. ↑  "History of Indian Tricolor". Government of India. 22 May 2011 அன்று மூலம் பரணிடப்பட்டது. 15 October 2012 அன்று பார்க்கப்பட்டது.
4. ↑  "Andhra Chief Minister Seeks Bharat Ratna Award For Designer Of Indian Flag". NDTV.com. 13 March 2021. .
5. ↑  பருத்திச் செடியும் பாரதக் கொடியும்﻿தி இந்து தமிழ் 27 பிப்ரவரி 2016
6. ↑  Mellymaitreyi, M. L. (18 November 2012). "State recommends Bharat Ratna for Pingali Venkayya". *தி இந்து*. .
7. ↑  - ராஜலட்சுமி சிவலிங்கம் (2 ஆகத்து 2015). "பிங்கலி வெங்கய்யா 10". *கட்டுரை*. இந்து தமிழ். 31 சனவரி 2019 அன்று பார்க்கப்பட்டது.

வெளி இணைப்புகள்
---------------

* பிங்கலி வெங்கய்யா: தேசியக் கொடியை வடிவமைத்தவர்
குளிர் காலமான **பிசாணப் பருவம்** (*Pishanam Season*) வேளாண் வழக்கு **பிசாணப் பட்டம்** என்பது; தென்னிந்திய மாநிலங்களான தமிழ் நாடு மற்றும் பாண்டிச்சேரி விவசாய நிலங்களில், நெல் விதைப்பு, அல்லது நடவு தொடங்கும் காலத்தையும், மற்றும் சாகுபடி கால அளவையும் குறிக்கும் நெல் பருவமாகும். செப்டம்பர் - அக்டோபர் (*தமிழ்: புரட்டாசி - ஐப்பசி*) மாதங்களில் துவங்கும் இப்பருவம், டிசம்பர் - சனவரி (*தமிழ்: மார்கழி - தை*) மாதங்களில் முடிவடைகிறது.

130 – 135 நாட்களைக் கொண்ட இந்த பிசாணப் பருவம், மத்தியகாலம், மற்றும் நீண்டகால நெல் வகைகளை சாகுபடி செய்ய ஏற்ற பருவமாகும்.

பருவ அட்டவணை
------------

| விதைக்கும் மாதம் | கால அளவு (நாட்கள்) | தகுந்த இரகங்கள் | பயிரிடும் இடங்கள் |
| --- | --- | --- | --- |
| அக்டோபர் - நவம்பர் | 130 – 135 | மத்தியகாலம், மற்றும் நீண்டகாலம் | திருவள்ளூர், மதுரை, தேனி கோயம்புத்தூர், ஈரோடு, திண்டுக்கல், கன்னியாகுமரி, திருநெல்வேலி, மற்றும் தூத்துக்குடி மாவட்டங்கள். |

இவற்றையும் காண்க
----------------

* வேளாண்மை
* இந்தியாவில் வேளாண்மை
* தமிழர் பருவ காலங்கள்

சான்றுகள்
---------

1. ↑  drdpat.bih.nic.in (ஆங்கிலம்) RICE GROWING SEASONS - 5. Southern Region
2. ↑  Planting Seasons in Tamil Nadu
**அதாகப்பட்டது மகாசனங்களே** (Adhagappattathu Magajanangalay)‌ என்பது 2017 ஆம் ஆண்டில் தமிழில் வெளிவந்த நகைச்சுவையும், பரபரப்பும் கலந்த திரைப்படம் ஆகும். இயக்குனர் இன்பசேகர் இத்திரைப்படத்தை இயக்கியிருந்தார். அறிமுக நடிகர்களான உமாபதி ராமையா மற்றும் இரேசுமா ரத்தோர் ஆகியோர் இத்திரைப்படத்தில் முக்கிய கதாப்பாத்திரங்களில் நடித்துள்ளனர். கருணாகரன் மற்றும் பாண்டியராஜன் ஆகியோர் துணைக் கதாப்பாத்திரங்களில் நடித்துள்ளனர். டி. இமான் பாடல்களுக்கு இசையமைத்துள்ளார். 2015ஆம் ஆண்டின் தொடக்கத்தில் இந்த திரைப்படத்தின் தயாரிப்பு பணி தொடங்கப்பட்டது.

நடிகர்கள்
---------

* ஆனந்தாக, உமாபதி ராமையா
* சுருதியாக, ரேஷ்மா ரத்தோர்
* கருணாகரன்
* ஆனந்தின் தந்தையாக, பாண்டியராசன்
* ஆனந்தின் தாயாக, அஞ்சலி தேவி
* சானகி ராமனாக, யோக் ஜேபி
* மனோபாலா
* ஆடுகளம் நரேன்
* யுவினா பார்த்தவி
* ராசீ
* கரீசு
* பொள்ளாச்சி ராசா
* ரேகா சுரேசு

தயாரிப்பு
---------

2014 ஆம் ஆண்டின் இறுதியில் தம்பி ராமையா தன் மகனான உமாபதி ராமையாவை முதன்மை கதாப்பாத்திரத்தில் நடிக்க வைக்க திட்டமிட்டிருப்பதாக அறிவித்திருந்தார். "அதாகப்பட்டது மகாசனங்களே" என்ற இந்த திரைப்படம், தம்பி ராமையாவின் மகனை முதன்மை கதாப்பாத்திரத்தில் நடிக்க வைக்க உதவியது. இயக்குனர் இன்பசேகர் இந்த திரைப்படத்தினை இயக்கியுள்ளார். ரமேசுகுமார் இந்த திரைப்படத்தினை தயாரித்துள்ளார். மலையாளத் திரைப்படங்களில் தோன்றிய ரமேஷ் ரத்தோர் இந்த திரைப்படத்தில் முக்கிய பெண் கதாபாத்திரத்தில் நடிக்க கையொப்பமிட்டார்.மற்றும் 2015 ஆம் ஆண்டின் இடைப்பகுதியில், சென்னையைச் சுற்றியுள்ள பகுதிகளில் இந்த திரைப்படத்தின் படப்பிடிப்பு நடைபெற்றது. இமான் இந்த திரைப்படத்தில் இசையமைக்க கையொப்பமிட்டார். கருணாகரன், பாண்டியராசன் மற்றும் ஆடுகளம் நரேன் ஆகியோர் துணைக் கதாப்பாத்திரங்களில் நடிக்க படக்குழுவில் சேர்க்கப்பட்டனர். ஆகத்து 2015 ஆம் ஆண்டில் இந்த திரைப்படத்தின் பணிகள் நிறைவு பெற்று 2017 ஆம் ஆண்டில் வெளியானது.

மேற்கோள்கள்
-----------

1. ↑  CF (5 August 2015). "Ramaiah's son Umapathi turns hero with Adhaagappattadhu Mahajanangale". *KOLLY TALK*. 5 அக்டோபர் 2016 அன்று மூலம் பரணிடப்பட்டது. 23 ஜூன் 2021 அன்று பார்க்கப்பட்டது.
2. ↑  "Adhagappattathu Magajanangalay Tamil movie images, stills, gallery". *IndiaGlitz*.
3. ↑  "Adhagappattathu Magajanangalay Tamil Movie Photos - Chennai Vision" (in en-US). *Chennai Vision*. 2017-06-07. .
4. ↑  "Telugu girl to make Kollywood debut". *The Times of India*.
5. ↑  "Thambi Ramaiah's advice to his son". *Deccan Chronicle*.

வெளி இணைப்புகள்
---------------

* இணையதள திரைப்பட தரவுத்தளத்தில் *அதாகப்பட்டது மகாசனங்களே*
**மனிதன் மாறவில்லை** (***Manithan Maravillai***) அலூரி சக்ரபாணி இயக்கத்தில், 1962 ஆம் ஆண்டு வெளியான இந்தியத் தமிழ் நகைச்சுவைத் திரைப்படமாகும். ஜெமினி கணேசன், சாவித்திரி, அக்கினேனி நாகேஸ்வர ராவ், ஜமுனா, எஸ். வி. ரங்கராவ் மற்றும் பலர் நடித்துள்ளனர். பி. நாகி ரெட்டி மற்றும் அலூரி சக்ரபாணி தயாரிப்பில், கண்டசாலா இசை அமைப்பில், 8 ஜூன் 1962 ஆம் தேதி வெளியான இந்தத் திரைப்படம் வியாபார ரீதியாக தோல்வி அடைந்தது.

நடிகர்கள்
---------

ஜெமினி கணேசன், சாவித்திரி, அக்கினேனி நாகேஸ்வர ராவ், ஜமுனா, எஸ். வி. ரங்கா ராவ், சுந்தரி பாய், கே. சக்ரபாணி, எல். விஜயலட்சுமி, ராஜா, லட்சுமி பிரபா, ராஜகாந்தம், ராமச்சந்திரன், நாகேஷ், செருகளத்தூர் சாமா.

கதைச்சுருக்கம்
--------------

கணவரை இழந்த சுப்பம்மா (சுந்தரி பாய்), தன் மகள் சரோஜா (ஜமுனா), மகன் பிரபாகர் (ராஜா) மற்றும் மூத்த தாரத்து மகள் லட்சுமி (சாவித்ரி), ஆகியோருடன் வசதியாக வாழ்ந்து வருகிறார். லட்சுமியை வேலையாள் போலவே நடத்துகிறார் சுப்பம்மா. சிதம்பரனாரின் இரு மகன்களில் ஒருவரை சரோஜாவுக்கு மணமுடிக்க விரும்புகிறார் சுப்பம்மா. அவரின் தம்பி குப்புசாமி, சிறையில் இருக்கும் தன் மகன் பூபதியுடன் சரோஜாவை மணமுடிக்க விரும்பினார்.

சுப்பம்மாவிற்கு பாடம் புகட்ட முடிவுசெய்து, சிதம்பரனாரும் இருமகன்களும் சேர்ந்து நாடகமாடி, மூத்த மகன் பஞ்சாச்சரம் (ஜெமினி கணேசன்) லக்ஷ்மியை மணக்கிறான்.

சரோஜாவை பிரபாகருக்கு திருமணம் செய்ய ஆசை படுகிறார் சுப்பம்மா. ஆனால் பிரபாகரன் பத்மாவை விரும்புகிறான். பின்னர், பிரபாகர் குடிக்கு அடிமையானவன் என்பது தெரியவர பிரச்சனைகள் அதிகமாயின. இறுதியில், சரோஜாவை யார் திருமணம் செய்தார்? சுப்பம்மா மனம் திருந்தினாரா? போன்ற கேள்விகளுக்கு விடை காணுதலே மீதிக் கதையாகும்.

ஒலிப்பதிவு
----------

இப்படத்திற்கு கண்டசாலா இசை அமைத்தார். தஞ்சை என். ராமையா மற்றும் கண்ணதாசன் பாடல் ஆசிரியர்கள் ஆவர்.

தயாரிப்பு
---------

தெலுகில் என். டி. ராமராவ் நடித்த வேடத்தில், ஜெமினி கணேசன் நடித்திருந்தார். மார்கஸ் பார்ட்லேய் ஒளிப்பதிவு செய்தார்.

வரவேற்பு
--------

திரைக்கதை, இயக்கம், முன்னணி நடிகர்களின் நடிப்பு ஆகியவை நன்கு பாரப்பட்டிருந்தாலும், வியாபார ரீதியாக தோல்வியை தழுவியது.

மேற்கோள்கள்
-----------

1. ↑  "தி இந்தியன் எக்ஸ்பிரஸ்".
2. ↑   *G. Neelamegam. Thiraikalanjiyam – Part 2 (in Tamil). Manivasagar Publishers, Chennai 108 (Ph:044 25361039). First edition November 2016. p. 89.*.
3. ↑  "Narasimham, M. L. (2016-12-01). "GUNDAMMA KATHA (1962)". The Hindu. ISSN 0971-751X. Retrieved 2018-10-17".
4. ↑  "தி இந்தியன் எக்ஸ்பிரஸ்".
5. ↑  "Indian Cinema" (PDF).

வெளி-இணைப்புகள்
---------------

*
**பிங்** *(Bing)* என்பது மைக்ரோசாப்ட் நிறுவத்திற்குச் சொந்தமான வலைத் தேடல் பொறி ஆகும். இத்தேடல் பொறியானது முன்னர் **லைவ் சேர்ச்**, **வின்டோசு லைவ் சேர்ச்**, **எம்எஸ்என் சேர்ச்** ஆகிய பெயர்களைக் கொண்டு அமைந்திருந்தது. இத்தேடல் பொறி மைக்ரோசாப்ட் நிறுவனத்தினால் முடிவெடுக்கும் பொறியாக விளம்பரப்படுத்தப்பட்டது. 2009 ஆம் ஆண்டு மே மாதம் 28 ஆம் திகதியன்று சான் டியேகோ நகரில் இடம்பெற்ற *ஆல் திங்ஸ் டிஜிட்டல்* *(All Things Digital)* மாநாட்டின் போது மைக்ரோசாப்ட் நிறுவனத்தின் முன்னாள் தலைமை நிர்வாக அதிகாரி இசுட்டீவ் பால்மரால் இத்தேடல் பொறி அறிமுகப்படுத்தப்பட்டு சூன் 1 இல் வெளியிடப்படும் எனவும் அறிவிக்கப்பட்டது..  2009 ஆம் ஆண்டு சூன், 29 ஆம் திகதியன்று யாகூ! தேடல் பொறியினை பிங் தேடல் பொறி நிர்வகிக்கும் என அறிவிக்கப்பட்டது.

இத்தேடல் பொறியானது அல்பானியன், அரபு, பல்கேரியன், காட்டலான், சீனம், குரோவாசியன், செக், டேனியன், இடச்சு, ஆங்கிலம், எசுத்தோனியம், பின்னியம், பிரெஞ்சு, செருமானியம், கிரேக்கம், எபிரேயம், அங்கேரியன், இசுலேன்சுக, இந்தோனேசியன், இத்தாலியன், சப்பானியன், கொரியன், இலத்துவியன், இலித்துவானியம், மலாய், நோர்வீஜியன், பிரேசிலிய போர்த்துகேய மொழி, போர்த்துகேயம், உருமானியம், உருசியன், சேர்பியன், சுலோவாக், சுலோவேனியன், எசுப்பானியம், சுவீடிஸ், தமிழ், தாய், துருக்கியம், உக்குரேனியன், வியட்னாமியம் ஆகிய 40 மொழிகளில் காணப்படுவதுடன் பல்வேறு நாடுகளுக்காகவும் பகுதிப் பரவலாக்கப்பட்டுள்ளது.  உலகிலுள்ள ஒவ்வொரு பிரதேசங்களுக்கும் ஏற்ற தேடல் முடிவுகளை இத்தேடல் பொறி தருகின்றது.

மேற்கோள்கள்
-----------

1. ↑  Roger Chapman. "Top 40 Website Programming Languages". *roadchap.com*. செப்டம்பர் 27, 2011 அன்று மூலம் பரணிடப்பட்டது. September 6, 2011 அன்று பார்க்கப்பட்டது.
2. ↑  "Bing.com Site Info". அலெக்சா இணையம். 2015-11-07 அன்று மூலம் பரணிடப்பட்டது. 2015-12-28 அன்று பார்க்கப்பட்டது.
3. ↑  "Welcome to Discover Bing". Discover Bing. 16 January 2010 அன்று பார்க்கப்பட்டது.
4. ↑  "Microsoft's New Search at Bing.com Helps People Make Better Decisions: Decision Engine goes beyond search to help customers deal with information overload". Microsoft. 29 May 2009 அன்று பார்க்கப்பட்டது.
5. ↑  "Microsoft and Yahoo seal web deal". BBC. 29 July 2009.. பார்த்த நாள்: 10 May 2012.
6. ↑  "Bing Preferences". Microsoft. 10 May 2012 அன்று பார்க்கப்பட்டது.
7. ↑  Wilkinson, D.; Thelwall, M. (2013). "Search markets and search results: The case of Bing". *Library & Information Science Research* **35** (4): 318. doi:10.1016/j.lisr.2013.04.006.
வேத காலத்தைச் சேர்ந்த கீகட நாடு
**கீகட நாடு** (Kikata) இந்தியாவின்  வேத காலத்தில் இருந்த பண்டைய நாடாகும். மகத நாட்டின் முன்னோடிகளே கீகட நாட்டினர் என நம்பப்படுகிறது. ரிக் வேதத்தின் 3.53.14-ஆம் பகுதியில் கீகட நாட்டு அறிவு ஜீவிகளில் பலர் மகத நாட்டில் இருந்தனர் எனக் குறிப்பிடுகிறது.

*சிம்மர்* எனும் வரலாற்று அறிஞர் கீகடர்களை ஆரியர் அல்லாத இனக்குழுவினர் என்றும், கீகடர்களை **யட்சர்கள்** (Yaksa) என்றும் வாதிக்கிறார். *வேப்பரின்* கூற்றுப்படி, கீகடர்கள் வேத கால மக்கள் என்றும்; பிற வேத கால மக்களுடன் அடிக்கடி பிணக்கு கொண்டிருந்தனர்.

மகாபாரதத்தில் கீடகர்கள்
-----------------------

குருச்சேத்திரப் போர்க் களத்தில் ஆபீரர்கள், சூரசேனர்கள், சிவிக்கள்,  சால்வர்கள், மத்சயர்கள், திரிகர்த்த நாட்டவர்கள், கேகயர்கள், சௌவீரர்கள் மற்றும் கீகட நாட்டு வீர்ர்கள் எனப் பனிரெண்டு நாட்டு படைவீரர்கள் கௌரவர் படையணியில் சேர்ந்து பீஷ்மரின் உயிரின் பாதுகாப்பிற்காக பாண்டவர்களுக்கு எதிராக போரிட்டனர் என மகாபாரத இதிகாசத்தில் பீஷ்ம பர்வத்தில் குறிக்கப்பட்டுள்ளது. (மகாபாரதம், பீஷ்ம பருவம், 6:18)

மேற்கோள்கள்
-----------

1. ↑  e.g. McDonell and Keith 1912, Vedic Index; Rahurkar, V.G. 1964. The Seers of the Rgveda. University of Poona. Poona; Talageri, Shrikant. (2000) The Rigveda: A Historical Analysis
2. ↑  R. C. Majumdar and A. D. Pusalker (editors): *The History and Culture of the Indian People*. Volume I, The Vedic age. Bombay : Bharatiya Vidya Bhavan 1951, p. 252

வெளி இணைப்புகள்
---------------
**இழைபு** என்பது நூலின் வனப்பு இயல்புகள் எட்டில் ஒன்று. 

ஒற்றொடு புணர்ந்த வல்லெழுத்து இயைந்து வராமல் பாடி நூல் இயற்றுவது இழைபு என்னும் நூல்-வனப்பு ஆகும்.   

அதாவது க்க, ச்ச, ட்ட, த்த, ப்ப, ற்ற – என வரும் சொற்கள் பாடலில் வராமல் நூல் செய்வது இந்த நூல்-வனப்பு.   

இது இருசீர்-அடி, முச்சீர்-அடி, நாற்சீர்-அடி, ஐஞ்சீர்-அடி, அறுசீர்-அடி, எழுசீர்-அடி கொண்ட பாடல்களால் அமைந்திருக்கும். 

பேராசிரியர் கருத்து
இது இசைப்பாட்டு என்னும், இசைப்பாட்டாகிய செந்துறை மார்க்கத்தன என்றும், இழைபு அவிநயத்துக்கு உரியது என்றும், பேராசிரியர் குறிப்பிடுகிறார். ‘*கலியும் பரிபாடலும் போலும்*’ என எடுத்துக்காட்டும் தருகிறார்.
இளம்பூரணர் கருத்து
குறளடி முதல் ஐந்தடி என்பது 4-எழுத்து அடி முதல் 17-எழுத்து அடி வரையில் உள்ள 5 வகைப் பாடலடி
இளம்பூரணர் மேற்கோள் பாடலின் பகுதி
போந்து போந்து சார்ந்து சார்ந்து
தேர்ந்து தேர்ந்து மூசி நேர்ந்து
வண்டு சூழ விண்டு நீங்கி
நீர்வாய்க் கொண்ட நீலம் ஊர்வாய்
ஊதை வீச ஊர வாய
மணியேர் நுண்தோள் ஒல்கி மாலை
நன்மணம் கமழும் பன்னல் ஊர!
இழைபு-நூல் பாடல் இவ்வாறு இருக்கும்.

இவற்றையும் காண்க
----------------

* வண்ணம்

அடிக்குறிப்பு
-------------

1. ↑  
ஒற்றொடு புணர்ந்த வல்லெழுத்து அடங்காது
குறளடி முதலா ஐந்தடி ஒப்பித்து
ஓங்கிய மொழியான் ஆங்கவண் மொழியின்
இழைபின் இலக்கணம் இயைந்த தாகும். – தொல்காப்பியம், செய்யுளியல் 234
**அதலஜ்** (Adalaj) இந்தியாவின் குசராத்து மாநிலத்தின் காந்தி நகர் மாவட்டத்தில் உள்ள ஒரு நகரமாகும்.

புவியியல்
---------

அதலஜ்  சராசரியாக 68 மீட்டர்கள் (223 அடி) உயரத்தில் உள்ளது.[]

விளக்கப்படங்கள்
---------------

2001 ஆம் ஆண்டின் கணக்கெடுப்பின் படி, இங்கு மக்கள்தொகை 9,774 பேர் ஆகும். ஆண்கள் 51 விழுக்காடும் பெண்கள் 49 விழுக்காடாகவும் உள்ளனர்.அடலஜில்  61% சராசரியாக கல்வியறிவு பெற்றிருக்கின்றனர். இது  59.5% என்ற தேசிய அளவை விட அதிகம். ஆண்களின் கல்வியறிவு 59 விழுக்காடாகவும், பெண்களின் கல்வியறிவு 41 விழுக்காடாகவும் உள்ளது. மக்கள் தொகையில் 15 விழுக்காடு பேர் 6 வயதிற்கும் குறைவானவர்கள்.

அதலஜ் படிக்கிணறு
----------------

அதலஜ் படிக்கிணறு
அதலஜ் படிக்கிணறு நகரின் புகழ்பெற்ற சுற்றுலாத் தளமாகும், இது காந்திநகரிலிருந்து 18 கிமீ தொலைவில் அமைந்துள்ளது. இந்த கிணறு கி. பி 1498 தனது கணவர் ரானா வீர் சிங் என்ற மன்னரின் நினைவாக அவரது ராணி ருடாபாய் என்பவரால் கட்டப்பட்டது. குஜராத்தி மொழியில் இக்கிணறு "வாவ்" என்று அழைக்கப்படுகிறது. இதன் படிகள் சிறந்த கலையம்சத்துடன் செதுக்கப்பட்டுள்ளன. இதற்குப் பல கதைகள் வழங்கப்படுகின்றன. அதன் சுவர்கள் மற்றும் தூண்களில் உள்ள செதுக்கல்களில் இலைகள், பூக்கள், பறவைகள், மீன், வடிவியல் வடிவங்கள் மற்றும் பிற வியப்புக்குரிய அலங்கார வடிவமைப்புகள் உள்ளன.[]

மேற்கோள்கள்
-----------

1. ↑  Editor (11 January 2018). "All you need to know about Adalaj Ni Vav,Gandhinagar". *Ashaval.com* (ஆங்கிலம்). 2019-04-04 அன்று மூலம் பரணிடப்பட்டது. 2019-04-04 அன்று பார்க்கப்பட்டது.
**ஜாக்கோமோ ஆன்டோனியோ டொமெனிக்கோ மைக்கேல் செக்கண்டோ மாரியா புச்சீனி** (Giacomo Antonio Domenico Michele Secondo Maria Puccini - டிசம்பர் 22, 1858 – நவம்பர் 29, 1924) ஒரு இத்தாலிய இசையமைப்பாளர்.

இளமைக்காலம்
-----------

புச்சீனி, டஸ்கனியில் உள்ள லூக்காவில் பிறந்தார். இவரது குடும்பத்தினர் ஐந்து தலைமுறைகளாக இசைப் பின்னணி கொண்டவர்கள். ஜாக்கோமோவுக்கு ஐந்து வயதாக இருக்கும்போதே இவரது தந்தை இறந்துவிட்டார். படிப்பதற்காக புச்சீனி அவரது உறவினரான *போர்த்துனாட்டோ மாகி* என்பவரிடம் அனுப்பப்பட்டார். *மாகி* இவரை ஒரு ஏழை, ஒழுக்கமற்ற மாணவனாகவே பார்த்துவந்தார். பின்னர் இவர் லூக்காவில் தேவாலயம் ஒன்றில் ஆர்கன் இசைக் கலைஞராகச் சேர்ந்தார். வேர்டியின் இசை நிகழ்ச்சி ஒன்றைப் பார்த்த பின்னர் ஒரு இசையமைப்பாளராக ஆகவேண்டும் என்ற எண்ணம் இவருள் துளிர்த்தது. இவரும் இவரது உடன்பிறந்தவரான மைக்கேலும் 18.5 மைல்கள் (30 கிமீ) தூரம் நடந்தே சென்று பீசா நகரில் நடைபெற்ற இந் நிகழ்ச்சியைப் பார்த்தனர்.

1880ல், உறவினர்களின் உதவியுடனும், நன்கொடை ஒன்றின் உதவியுடனும், *மிலான் கான்சர்வேட்டரி* எனப்பட்ட இசைக் கல்லூரி ஒன்றில் சேர்ந்து அமில்கரே போன்சியெல்லி, அன்டோனியோ பசினி ஆகியோரிடம் இசையமைப்புப் பயிற்சி பெற்றார்.
**ஹொன்னம்மன கெரெ** எனப்படும் **ஹொன்னம்மன ஏரி** (கன்னடம்: ಹೊನ್ನಮ್ಮನ ಕೆರೆ) கர்நாடகாவில் குடகிலுள்ள சோமவாரப்பேட்டை நகரிலிருந்து ஆறு (6) கி.மீ. தொலைவில் உள்ள சூலிமாலத்தே சிற்றூருக்கருகே இருக்கும் தொட்டமாலத்தேவில் இருக்கும் ஒரு ஏரியும் புனிதமான இடமுமாகும். இது குடகிலிருக்கும் மிகப்பெரிய ஏரியாகும். ஆண்டுக்கு ஒருமுறை, கவுரி ஹப்பா திருவிழாவின் போது, சிறப்பு பூஜை நடத்தப்படுகிறது, மேலும் 'பாகினா' எனப்படும் ஹொன்னம்மா தெய்வத்துக்குரித்தான படையல் இந்த ஏரிக்கு அளிக்கப்படுகிறது.

வரலாறு
------

கெரெகே ஹாரா என்ற கதை ஹொன்னம்மன கெரெவை உருவாக்கியதிலிருந்து பெறப்பட்டது. தொன்மக்கதைப்படி, பெருவணிகர் ஒருவரின் கடைசி மருமகளான ஹொன்னம்மா, மக்கள் நலனுக்காக தனது உயிரை ஈந்ததன் மூலம் தெய்வமாக வணங்கப்படுகிறார். அவரைச் சிறப்பிக்க ஒரு கோவில் அமைக்கப்பட்டது, மேம்பட்ட வசதிகளை வழங்குவதற்காகப் பின்னர் அது புதுப்பிக்கப்பட்டது.

நிலவெளி
-------

ஹொன்னம்மன கெரெ பல மலைகளாலும், முகடுகளாலும், காபித் தோட்டங்களாலும் சூழப்பட்டுள்ளது.

தங்குமிடங்கள்
-------------

ஹொன்னம்மன கெரெவுக்கு அருகில் ஒரு சில தங்குமிடங்கள் உள்ளன. டிரோப்பிக்கல் ரெய்ன் என்ற தங்குமிடம் (பண்ணை) இந்த ஏரிக்கு ஒரு (1) கிமீ தொலைவில் உள்ளது.

காலநிலை
-------

ஹொன்னம்மன கெரெவின் வெப்பநிலை, குடகு மாவட்டத்தின் பிற பகுதிகளைப் போலவே ஆண்டு முழுவதும் 16 முதல் 27 °C அளவில் இருக்கின்றது.

மேலும் காண்க
------------

* சோமவாரப்பேட்டை
* சனிவார சந்தை
* மடிக்கேரி
* மங்களூர்
* விராசுப்பேட்டை

சான்றுகள்
---------

1. ↑  "Deccan Herald - Honnammana Kere full". 9 July 2011 அன்று மூலம் பரணிடப்பட்டது. 18 August 2009 அன்று பார்க்கப்பட்டது.
2. ↑  Valli, Pundreeka (2022-08-22). "Gowri Bagina Items, How to Prepare and How to Give". 2022-09-09 அன்று பார்க்கப்பட்டது.
3. 1 2  "Heaps of broken images". *Deccan Herald Spectrum*. 26 November 2012. .
**நார்பெர்ட் எலியாஸ்** ( இடாய்ச்சு: [eˈliːas]  ; 22 ஜூன் 1897 – 1 ஆகஸ்ட் 1990) ஒரு ஜெர்மன் சமூகவியலாளர் ஆவார். பின்னர் இவர் பிரித்தானிய குடிமகனாக ஆனார். அவர் நாகரிகமயமாக்கல்/நாகரிகமய நீக்கல் செயல்முறைகளின் கோட்பாட்டிற்காக நன்கு பிரபலமானவர் ஆவார்.

வாழ்க்கை வரலாறு
---------------

எலியாஸ் 22 ஜூன் 1897 அன்று பிரஸ்ஸியாவின் சிலேசியா மாகாணத்தில் உள்ள பிரெஸ்லாவில் (இன்று: வ்ரோகாவ்) ஹெர்மன் மற்றும் சோஃபி காலெவ்ஸ்கிக்கு பிறந்தார். இவரது தந்தை ஜவுளித் தொழிலில் தொழிலதிபர் ஆவார். 1915 ஆம் ஆண்டில் அபிதூரைக் கடந்து சென்ற அவர், முதலாம் உலகப் போரில் செர்மன் இராணுவத்திற்காக தானாக முன்வந்து பணியாற்றினார். இவர் தந்தி பணியாளராகப் பணியாற்றினார். முதலில் கிழக்கு அணியிலும், பின்னர் மேற்கு அணியிலும் இவர் பணியாற்றினார். 1917 ஆம் ஆண்டில் நரம்பு மண்டல செயலிழப்பிற்கு ஆளான பின்னர், அவர் சேவைக்கு தகுதியற்றவர் என்று அறிவிக்கப்பட்டு, மருத்துவ ஏவலராக ப்ரெஸ்லாவுக்கு அனுப்பப்பட்டார். அதே ஆண்டில், எலியாஸ் ப்ரெஸ்லாவ் பல்கலைக்கழகத்தில் தத்துவம், உளவியல் மற்றும் மருத்துவம் ஆகியவற்றை படிக்கத் தொடங்கினார், கூடுதலாக ஐடேல்பெர்க் பல்கலைக்கழகம் மற்றும் ப்ரீபர்க் பல்கலைக்கழகங்களில் தலா ஒரு பருவ காலத்தை செலவிட்டார். ஐடேல்பர்க் பல்கலைக்கழகத்தில் கார்ல் ஜாஸ்பர்ஸ் சொற்பொழிவுகளில் கலந்து கொண்டார்) மற்றும் 1919 மற்றும் 1920 ஆம் ஆண்டுகளில் ஃப்ரீபர்க் பல்கலைக்கழகத்தில் நுழைவுத் தேர்வில் தேர்ச்சி பெற்ற பின்னர் 1919 இல் மருத்துவத்தை விட்டு விலகினார். உயர் பணவீக்கத்தால் தனது தந்தையின் செல்வம் குறைந்த பின்னர் தனது படிப்புக்கு நிதியளிப்பதற்காக, உள்ளூர் வன்பொருள் தொழிற்சாலையில் 1922 இல் ஏற்றுமதித் துறையின் தலைவராக ஒரு வேலையை மேற்கொண்டார். 1924 ஆம் ஆண்டில், அவர் புதிய- கான்டியனிசத்தின் பிரதிநிதியான ரிச்சர்ட் எனிக்ஸ்வால்ட் மேற்பார்வையில் *எண்ணம் மற்றும் தனிநபர்* என்ற தலைப்பில் தத்துவத்தில் முனைவர் பட்டம் பெற்றார். தனது ஆய்வுக் கட்டுரை குறித்து தனது மேற்பார்வையாளருடன் கடுமையான தகராறுக்கு வழிவகுத்த புதிய கான்டியனிசத்திலிருந்து சமூக அம்சம் இல்லாதது குறித்து ஏமாற்றமடைந்த எலியாஸ் தனது மேலதிக ஆய்வுகளுக்காக சமூகவியலுக்கு திரும்ப முடிவு செய்தார். 

இவர் ப்ரெஸ்லாவில் இருந்த ஆண்டுகளில், 1925 வரை, எலியாஸ் ஜெர்மன் சியோனிச இயக்கத்தில் ஆழ்ந்த ஈடுபாடு கொண்டிருந்தார், மேலும் ஜெர்மன்-யூத இளைஞர் இயக்கமான "ப்ளாவ்-வெயிஸ்" (ப்ளூ-வைட்) க்குள் முன்னணி அறிவாற்றல் உடைய நபராக செயல்பட்டார். இந்த ஆண்டுகளில் அவர் எரிச் ஃப்ரோம், லியோ ஸ்ட்ராஸ், லியோ லோவெந்தால் மற்றும் கெர்ஷோம் ஸ்கோலெம் போன்ற பிற இளம் சியோனிஸ்டுகளுடன் பழகினார். 1925 ஆம் ஆண்டில், எலியாஸ் ஐடெல்பெர்க்கிற்கு குடிபெயர்ந்தார், அங்கு ஆல்ஃபிரட் வெபர் அவரை நவீன அறிவியலின் வளர்ச்சியைப் பற்றிய ஒரு பழக்கவழக்கத்திற்கான (இரண்டாவது புத்தகத் திட்டம்) வேட்பாளராக ஏற்றுக்கொண்டார். 1933 ஆம் ஆண்டில் அவர் பாரீசுக்குத் தப்பியோடினார். எலியாசின் வயதான பெற்றோர் ப்ரெஸ்லாவிலேயே தங்கியிருந்தனர். எலியாசின் தந்தையார் 1940 ஆம் ஆண்டு அங்கேயே இறந்தார். 1942 ஆம் ஆண்டு ஆகத்து 30 ஆம் நாள் எலியாசின் தாயார் நாசி அரசியல் கைதிகளின் முகாமிற்கு கொண்டு செல்லப்பட்டு செப்டம்பர் 29 ஆம் நாள் கொல்லப்பட்டிருக்கலாம் என்று கருதப்படுகிறது.

மேற்கோள்கள்
-----------


1. ↑  "Norbert Elias (1897-1990)". *Norbert Elias Foundation*. 16 December 2019 அன்று பார்க்கப்பட்டது.
**கிர்பால் சிங் பதுங்கர்** (*Kirpal Singh Badungar*) இந்தியாவின் பஞ்சாப் மாநிலத்தைச் சேர்ந்த ஓர் அரசியல்வாதியாவார். சீக்கிய கோயில்களான குருத்துவாராக்களையும் பிற சீக்கிய வழிபாட்டுத் தலங்களையும் மேலாண்மை செய்யும் பொறுப்புள்ள இந்திய அமைப்பான சிரோமணி குருத்வாரா பிரபந்த செயற்குழுவின் முன்னாள் தலைவராகவும் இவர் இருந்தார்.

வாழ்க்கைக் குறிப்பு
-------------------

கிர்பால் சிங்  பாட்டியாலாவின் பதுங்கர் கிராமத்தைச் சேர்ந்தவராவார். கிராமப்புற பின்னணியைக் கொண்ட ஒரு குடும்பத்தைச் சேர்ந்தவர் என்பதால் பதுங்கர் கிராமப்புற மக்களுடன் நன்கு இணைக்கப்பட்டிருந்தார். பாட்டியாலா பஞ்சாப் பல்கலைக்கழகத்தில் ஞானி பட்டமும் பின்னர் ஆங்கிலப் பாடத்தில் முதுகலைப் பட்டமும் பெற்றார். சிரோமணி அகாலிதளத்தில் சேருவதற்கு முன்பு சில ஆண்டுகள் ஒரு பள்ளியில் கற்பித்தல் தொழில் செய்தார். 1996 மற்றும் 2001 ஆம் ஆண்டுகளுக்கு இடையில் ஐந்து ஆண்டுகள் சிரோமணி அகாலிதளத்தின் செயலாளராகப் பணியாற்றினார். சிரோமணி குருத்வாரா பிரபந்தக் கமிட்டியின் தலைவராக 2001 ஆம் ஆண்டு முதல் 2003 ஆம் ஆண்டு வரையும் பின்னர் 2016 ஆம் ஆண்டு முதல் 2017 ஆம் ஆண்டு வரையும் பணியாற்றினார்.

மேற்கோள்கள்
-----------

1. ↑  Kirpal Singh Badungar *www.singhbrothers.com*. Retrieved 28 March 2020.
2. ↑  Former President of SGPC பரணிடப்பட்டது 2020-03-04 at the வந்தவழி இயந்திரம் *sgpc.net*. Retrieved 28 March 2020.
3. ↑  Kirpal Singh Badungar chosen as new SGPC chief*இந்துஸ்தான் டைம்ஸ்* பார்த்த நாள் 28 மார்ச் 2020.
4. ↑  கிர்பால் சிங் பதுங்கர் எஸ்ஜிபிசியின் புதிய தலைவர்.  *இந்தியன் எக்ஸ்பிரஸ்* பார்த்த நாள் 28 மார்ச் 2020.
**ஊர் பஞ்சாயத்து** (*Oor Panchayathu*) 1992 ஆம் ஆண்டு மகேந்திரன் எழுதி இயக்கத்தில் வெளிவந்த இந்தியத் தமிழ்த் திரைப்படமாகும். இப்படத்தில் பாண்டியராஜன், மஹாலட்சுமி ஆகியோர் நடித்துள்ளனர். இது 1992 மே 29 அன்று வெளியிடப்பட்டது.

கதை
---

சிவா ஒரு மரியாதைக்குரிய கிராம மூப்பரின் வளர்ப்பு மகன். கிராமத்து பெரியவர் தனது பேத்தியை சிவாவை திருமணம் செய்து கொள்ள விரும்புகிறார். ஆனால் கிராமவாசிகள் ஒருமனதாக அவரை கிராம பஞ்சாயத்துத் தலைவராக தேர்ந்தெடுக்கும் போது சிவா கிராம மூப்பரின் மருமகனின் கோபத்திற்கு ஆளாகிறார். தாமரை என்ற பெண்ணுக்கும், புதிதாகப் பிறந்த குழந்தைக்கும் சிவா தங்குமிடம் அளிக்கும்போது கோபம் சந்தேகமாக மாறும். சிவாவின் கருணை தவறாகப் புரிந்து கொள்ளப்படுகிறது, மேலும் அவரது காதலன் கூட அவரைத் தவிர்க்கிறார். தாமரை கணவர் தனது மனைவியையும் குழந்தையையும் அழைத்துச் செல்லத் திரும்பும்போது உறவில் உள்ள சுருக்கங்கள் சலவைக்கின்றன. ஆனால் சிவாவுக்கும் மருமகனுக்கும் இடையிலான பிளவு விரிவடைந்து கொலையில் முடிவடைகிறது.

நடிகர்கள்
---------

* பாண்டியராஜன்- சிவா
* மகாலட்சுமி
* வி. கே. ராமசாமி
* சுலக்சனா - தாமரை

தயாரிப்பு
---------

ஊர் பஞ்சாயத்து மகேந்திரன் திரைக்கதை எழுதி இயக்கியிருந்தார்.

பாடல்கள்
--------

இத்திரைப்படத்திற்கு எஸ். பி. பாலசுப்பிரமணியம் இசையமைத்தார்.

வெளியீடு மற்றும் வரவேற்பு
-------------------------

ஊர் பஞ்சாயத்து 1992 மே 29 அன்று வெளியானது."

மேற்கோள்கள்
-----------

1. 1 2 3  Mahendran (filmmaker) (2013) (in Tamil). *சினிமாவும் நானும்*. Karpagam Publications. பக். 344.
2. 1 2 3 4 5 6  RSP (5 June 1992). "Fails miserably". *இந்தியன் எக்சுபிரசு*: p. 7. .

| * பா
* உ
* தொ
மகேந்திரன் இயக்கிய திரைப்படங்கள் |
| --- |
| 
* *முள்ளும் மலரும்* (1978)
* *உதிரிப்பூக்கள்* (1979)
* *பூட்டாத பூட்டுகள்* (1980)
* *ஜானி* (1980)
* *நெஞ்சத்தை கிள்ளாதே* (1980)
* *நண்டு* (1981)
* *மெட்டி* (1982)
* *அழகிய கண்ணே* (1982)
* *கை கொடுக்கும் கை* (1984)
* *கண்ணுக்கு மை எழுது* (1986)
* *ஊர் பஞ்சாயத்து* (1992)
* *சாசனம்* (2006)

 |
**ஜக்மோகன் கவுர்** (Jagmohan Kaur) (பிறந்தது: 1948 ஏப்ரல் 16- இறந்தது: 1997 திம்பர் 16 இவர் ஓர் பஞ்சாபி பாடகராவார்   *பாபு வே ஆட் ஹுன்னி ஐன்*, *காரா வஜ்ஜ்தா, கரோலி வஜ்ஜி* போன்ற பாடல்களால் இவர் நன்கு அறியப்படுகிறார்.

தொழில்
------

இவர் தனது கணவர், பாடகர் கே. தீப்புடன் இணைந்து பாடிவருகிறார். இந்த இணை நகைச்சுவை கதாபாத்திரங்களான மை மோஹ்னோ மற்றும் போஸ்டிக்கு நன்கு அறியப்பட்டவர்கள். இருவரின் மற்றொரு குறிப்பிடத்தக்க பாடல் பூட்னா என்பதாகும். தாஜ் (1976), முட்டியார் (1979) மற்றும் துஷ்மணி டி ஆக் (1990) போன்ற சில பஞ்சாபி படங்களில் இவர் நடிதுள்ளார். சுகி பர்வார் (1980) மற்றும் தோ ஜட்டியன் உள்ளிட்ட பலருக்கும் இவர் பின்னணி பாடகியாக பாடியுள்ளார்.

வாழ்க்கை
--------

கவுர் 1948 ஏப்ரல் 16, அன்று பஞ்சாபின் பதான்கோட்டில் குர்பச்சன் சிங் காங் மற்றும் தாய் பிரகாஷ் கவுர் காங் ஆகியோருக்குப் பிறந்தார்.  இவர் தனது சொந்த கிராமமான பூர் மஜ்ராவில் (இப்போது ரூப்நகர் மாவட்டம் ) வளர்ந்தார். இவர் தனது ஆரம்பக் கல்வியை கிராமப் பள்ளியிலிருந்து பெற்றார். பின்னர் அவர் குரளி கல்சா உயர்நிலைப் பள்ளியிலும், பின்னர் மொகாலி, கரார் ஆர்யார் பயிற்சிப் பள்ளியிலும் சேர்ந்தார். சண்டிகருக்கு அருகிலுள்ள மணி மஜ்ராவில் ஆசிரியராகவும் பணியாற்றினார். 

கன்வார் எஸ். மொஹிந்தர் சிங் பேடியிடமிருந்து இசையைக் கற்றுக் கொண்டார்.  பின்னர், இவர் தனது வேலையை விட்டுவிட்டு பாடத் தொடங்கினார். 

கல்கத்தாவில் நடந்த ஒரு நிகழ்ச்சியில், பாடகர் கே. தீப்பை சந்தித்தார். அவர்கள் 1971 பிப்ரவரி 2, அன்று திருமணம் செய்து கொண்டு தங்கள் சொந்த குழுவை உருவாக்கினர்.  தம்பதியருக்கு "பில்லி" குர்பிரீத் கவுர் மடா என்ற மகள் இருந்தார்.

மேற்கோள்கள்
-----------

1. 1 2 3 4  ਥੂਹੀ, ਹਰਦਿਆਲ (14 March 2015). "'ਬਾਪੂ ਵੇ ਅੱਡ ਹੁੰਨੀ ਆਂ' ਵਾਲੀ ਜਗਮੋਹਣ ਕੌਰ". Punjabi Tribune. 1 May 2015 அன்று பார்க்கப்பட்டது.
2. ↑  "K. Deep & Jagmohan Kaur". Last.fm. 1 May 2015 அன்று பார்க்கப்பட்டது.
**(89959) 2002 என்டி7** *((89959) 2002 NT7)* என்பது ஒரு புவியருகு விண்பொருள் ஆகும். இது 1.2 மைல்கள் (2 கிமீ) அகலம் உடையது.  நாசாவின் புவியருகு விண்பொருட்கள் கண்கானிப்பு திட்டத்தில் முதன் முதலில் கவனிக்கப்பட்ட விண்பொருள். இது  பலெர்மோ தீங்கு அறியும் அளவுகோலில் நேர்மறை மதிப்பீட்டைப் பெற்றுள்ளது. 1 பிப்ரவரி 2019 அன்று இது புவியை தாக்குமெனக் கணிக்கப்பட்டுள்ளது. ஊடக அறிக்கைகள், இப்புவியருகு விண்பொருள் புவியைத் தாக்கும் வாய்ப்பு மிகக்குறைவு எனவும், மில்லியனில் ஒரு பங்கு வாய்ப்பு தான் உள்ளது எனவும் கூறுகின்றது.

தொடக்கத்தில் இதன்  பலெர்மோ தீங்கு அறியும் அளவுகோலில் மதிப்பு 0.06  ஆக இருந்தது. ஆனால் ஜூலை 25, 2002 அன்று செய்த ஆய்வின் படி  பலெர்மோ தீங்கு அறியும் அளவுகோலில் மதிப்பு -0.25 ஆகக் குறைந்துள்ளது.

ஆகஸ்ட் 1, 2002 அன்று 2002 என்டி7, அபாய அட்டவணையிலிருந்து நீக்கப்பட்டது.  
  

அண்மையில் செய்த ஆய்வில் ஜனவரி 13, 2019 அன்று இந்தச் சிறுகோள் நம்மை 0.4078 வானியல் அலகு (61,010,000 கிமீ; 37,910,000 மைல்) தூரத்தில் பாதுகாப்பாகக் கடந்து செல்லுமென அறியப்பட்டுள்ளது.

சான்றுகள்
---------

1. 1 2  Asteroid 2002 NT7 Under Watch, But Probably Not Coming Our Way பரணிடப்பட்டது 2006-04-05 at the வந்தவழி இயந்திரம் (25 July 2002)
2. ↑  "Space rock 'on collision course'". BBC News. 24 சூலை 2002. 2007-12-28 அன்று பார்க்கப்பட்டது.
3. ↑  "Date/Time Removed". NASA/JPL Near-Earth Object Program Office. 2002-06-02 அன்று மூலம் பரணிடப்பட்டது. 2011-05-06 அன்று பார்க்கப்பட்டது. பரணிடப்பட்டது 2002-06-02 at the வந்தவழி இயந்திரம்
4. ↑  "JPL Close-Approach Data: 89959 (2002 NT7)". 2011-09-12. 2011-11-04 அன்று பார்க்கப்பட்டது.

இதனையும் காண்க
--------------

* விண்கல் (357439) 2004 BL86
**கேரள பட்டியல் மற்றும் பழங்குடியினர் வளர்ச்சி ஆய்வுகள் ஆராய்ச்சி பயிற்சிக்கான கேரள கல்வி நிறுவனம்** (**கிர்டாட்ஸ்**) (*Kerala Institute for Research Training and Development Studies of Scheduled Castes and Scheduled Tribes (KIRTADS)*) என்பது கேரளத்தின் கோழிக்கோட்டின் செவ்வயூர் அருகே செவரம்பலத்தில் அமைந்துள்ள ஒரு அருங்காட்சியகமாகும். 

இது கேரள அரசின் பட்டியல் சாதி மற்றும் பட்டியல் பழங்குடியினர் மேம்பாட்டு (எஸ்.சி.எஸ்.டி.டி.டி) அமைச்சின் கீழ் செயல்படுகிறது. கேரளத்தில் திட்டமிடப்பட்டவகையில் சமூகங்களிடையே வளர்ச்சியை மேம்படுத்த உதவும் ஆராய்ச்சியை மேற்கொள்வதே இதன் முக்கிய நோக்கம். மக்கள்கூட்டத்தில் ஓரங்கட்டப்பட்ட பிரிவினரின் தேவைகளையும், சிக்கல்களையும் அடையாளம் காணவும், அவர்களின் ஒட்டுமொத்த வளர்ச்சிக்கு தீர்வை கண்டுபிடறிந்து அரசாங்கத்திற்கு பரிந்துரைகளை வழங்க இது முயற்சிக்கிறது. 

இந்த அருங்காட்சியகம் 1972 ஆம் ஆண்டில் பழங்குடியினர் ஆராய்ச்சி மற்றும் பயிற்சி மையமாக (டி.ஆர் & டி.சி) தேசிய வடிவத்தில் நிறுவப்பட்டது. பின்னர் இது 1979 இல் கிர்டாட்ஸ் என பெயர்பெற்றது. இந்த ஆய்வு நிறுவனம் கோழிக்கோடு செவயூர் பிருந்தாவன் காலனியில் அமைந்துள்ளது. மானுடவியல் ஆராய்ச்சி தவிர, இந்த நிறுவனம் பயிற்சி மற்றும் மேம்பாட்டு ஆய்வு செயல்பாடுகளையும் கொண்டுள்ளது. இந்த நிறுவனத்தின் துணை பிரிவாக ஒரு குறிப்புதவி நூலகம் உள்ளது. இந்த நூலகத்தில் மாந்தவியல், சமூகவியல் தொடர்புடைய நூல்கள் உள்ளன. இங்குள்ள இனவியல் அருங்காட்சியகத்தில் கேரள தொல் குடியினர் பயன்படுத்திய ஆயுதங்கள், பொருட்கள் போன்றவை காட்சிக்கு வைக்கபட்டுள்ளன.

குறிப்புகள்
-----------

1. ↑
வட்ட விளக்கப்படம் பதுங்கியிருப்போர், பங்களிப்போர், உருவாக்குவோர் ஆகியவர்களின் விகிதப்படிகளைக் காட்டுகின்றது
**1% விதி** அல்லது **90–9–1 கொள்கை** (**89:10:1** விகிதம் எனவும் சிலவேளை குறிக்கப்படுகிறது) என்பது ஒரு கற்பிதக் கொள்கையினை பிரதிபலிக்கின்றது. அதன்படி கணினி இணைப்பில் பங்கேற்பதைவிட, அதிகமானோர் மெய்நிகர் சமூகத்தில் பதுங்கியித்தல் என்பதாகும். இவ்வழக்கு இணையச் சுழலில் சமமற்ற பங்களிப்பினையும் குறிப்பிடப் பயன்படுத்தப்படுகின்றது.

வரையறை
------

1% விதி இணையத்தில் உள்ளடக்கங்களை உருவாக்கும் ஏறக்குறைய 1% பயனர்களைவிட அதைப்பார்ப்போரின் எண்ணிக்கை கூடுதலாகவுள்ளது எனக் கூறுகின்றது. இப்பதம் பென் மக்கொனெல் மற்றும் ஜக்கி கூபா ஆகியோரால் புழக்கத்திற்கு கொண்டுவரப்பட்டது. இதற்கு முன்னரும் இக்கருத்து பாவிக்கப்பட்டாலும் இப்பெயர் பயன்படுத்தப்பட்டிருக்கவில்லை. உதாரணத்திற்கு: ஜிகாத்தியர்களின் பொதுவிடம் பற்றிய 2005 கற்கை 87% பயணர்கள் எப்போதுமே பதிவிடாமலும், 13% பயணர்கள் ஒருமுறை பதிவிட்டும், 5% பயணர்கள் 50 அல்லது அதற்கு மேலும் பதிவிட்டிருக்க 1% பயணர்கள் மாத்திரம் 500 மேல் பதிவிட்டிருந்தனர்.

90–9–1 கொள்கை 1% பயணர்கள் உள்ளடக்கத்தை உருவாக்க, 9% பயணர்கள் அதை தொகுக்க, 90% பயணர்கள் அதை பங்களிப்புச் செய்யாமல் பார்க்கிறார்கள் என்கின்றது.

உசாத்துணை
---------

1. ↑  What is the 1% rule? by Charles Arthur, The Guardian, Thursday 20 July 2006
2. ↑  McConnell, Ben; Huba, Jackie (May 3, 2006). "The 1% Rule: Charting citizen participation". *Church of the Customer Blog*. 2010-05-11 அன்று மூலம் பரணிடப்பட்டது. 2010-07-10 அன்று பார்க்கப்பட்டது.
3. ↑  Horowitz, Bradley (February 16, 2006). "Creators, Synthesizers, and Consumers". *Elatable*. Blogger. 2010-07-10 அன்று பார்க்கப்பட்டது.
4. ↑  Awan, A. N. (2007b) 'Virtual Jihadist media: Function, legitimacy, and radicalising efficacy', in European Journal of Cultural Studies, vol. 10(3), pp. 389–408.

வெளியிணைப்புக்கள்
-----------------

* Participation Inequality: Lurkers vs. Contributors in Internet Communities பரணிடப்பட்டது 2012-12-27 at the வந்தவழி இயந்திரம் by Jakob Nielsen, October 9, 2006.
* What is the 1% rule? by Charles Arthur in *தி கார்டியன்*, July 20, 2006.
* The 1% Rule by Heather Green in BusinessWeek, May 10, 2006
* Institutions vs. Collaboration பரணிடப்பட்டது 2011-04-10 at the வந்தவழி இயந்திரம் by Clay Shirky, July 2005, Video at 06:00 and 12:42
தெசு-மார்டின் பெர் அயோடினேன்
**பெர் அயோடினேன்கள்** (*Periodinanes*) என்பவை அயோடின் ஆக்சிசனேற்ற நிலை +5 இல் காணப்படும் கரிம அயோடின் சேர்மங்களைக் குறிக்கின்றன. இவற்றை λ5- அயோடேன்கள் என்ற பெயராலும் அழைக்கின்றனர். 
அயோடின் அணுக்களின் இணைதிறன் கூட்டில் எட்டு எலக்ட்ரான்களுக்கு மேல் இருப்பதால் இத்தகைய சேர்மங்களை மீ இணைதிற சேர்மங்கள் என்கிறோம்.

பெர் அயோடினேன் சேர்மங்கள்
-------------------------

தெசு-மார்டின் பெர் அயோடினேன் போன்ற λ5- அயோடேன்கள் அடித்தளத்தில் 4 வேற்றின அணுக்களையும் உச்சியில் பீனைல் குழுவையும் கொண்டுள்ள சதுர பட்டைக்கூம்பு வடிவியலை ஏற்கின்றன. 

அயோடாக்சிபென்சீன் அல்லது அயோடைல் பென்சீன் (C6H5IO2 ) என்பது அறியப்பட்ட ஆக்சிசனேற்றும் முகவராகும். முதன்முதலில் வில்கெரோட் என்பவர் அயோடோசில் பென்சீனை நீராவிக் காய்ச்சிவடித்தலுக்கு உட்படுத்தி விகிதச்சமமின்றி பிரியும் அயோடைல் பென்சீன் மற்றும் அயோடோபென்சீன் சேர்மங்களை தயாரித்தார். 

2 PhIO → PhIO2 + PhI

தெசு-மார்டின் பெர் அயோடினேன் என்பது மற்றொரு வலிமையான ஆக்சிகரணியாகும். ஏற்கனவே 1983 இல் அறியப்பட்ட ஐ.பி.எக்சு. அமிலம் என்றழைக்கப்படும் 2- அயோடாக்சி பென்சாயிக் அமிலத்தின் மேம்படுத்தப்பட்ட சேர்மமே தெசு-மார்டின் பெர் அயோடினேன் ஆகும். 2-அயோடோபென்சாயிக் அமிலம், பொட்டாசியம் புரோமேட்டு, கந்தக அமிலம் ஆகியவற்றைச் சேர்த்து வினைபுரியச் செய்வதன் மூலம் 2- அயோடாக்சி பென்சாயிக் அமிலத்தை தயாரிக்கலாம். பெரும்பாலான கரைப்பான்களில் இது கரையாது. ஆனால் அசிட்டிக் நீரிலியுடன் 2- அயோடாக்சி பென்சாயிக் அமிலத்தைச் சேர்த்து தயாரிக்கப்படும் தெசு-மார்ட்டின் வினையாக்கி நன்கு கரையும். ஈந்தணைவி பரிமாற்ற வினையை தொடர்ந்து நிகழும் ஒரு ஒடுக்க நீக்க வினை இந்த ஆக்சிசனேற்றத்தின் வினைவழிமுறையாகும்.

பயன்கள்
-------

கன உலோகங்களை அடிப்படையாக்க் கொண்ட நச்சு வினையாக்கிகளுக்கு மாற்றாக பெர் அயோடினேன்களை பயன்படுத்த முடியும் என்பது முக்கியமானதொரு பயனாகும்.

மேற்கோள்கள்
-----------

1. ↑  Robert K. Boeckman, Jr. Pengcheng Shao, and Joseph J. Mullins. "1,2-Benziodoxol-3(1H)-one, 1,1,1-tris(acetyloxy)-1,1-dihydro-". *Organic Syntheses*. . ; *Collective Volume*, **10**, p. 696
2. ↑  *Hypervalent iodine(V) reagents in organic synthesis* Uladzimir Ladziata and Viktor V. Zhdankin Arkivoc 05-1784CR pp 26-58 **2006** Article

புற இணைப்புகள்
--------------

* Hypervalent Iodine Chemistry
**சாலிவாகனன்** (Shalivahana) பண்டைய பரத கண்டத்தின் தென்னிந்தியாவின் தற்கால மகாராட்டிரம் கர்நாடகா மற்றும் ஆந்திரப் பிரதேசம் போன்ற பகுதிகளை ஆண்ட சாதவாகனர்களின் வழித்தோன்றலில் வந்த மன்னர் என புராணங்கள் மற்றும் செவி வழிக்கதைகள் மூலம் அறியப்படுகிறது. பிரஸ்திஸ்தானத்தை தலைநகராகக் கொண்ட சாலிவாகனன், உஜ்ஜைனியை தலைநகராகக் கொண்டு ஆண்ட பேரரசர் விக்கிரமாத்தியனை வென்றவர் என்ற பெருமை உண்டு. தென்னிந்தியாவில் மட்பாண்டங்கள் செய்யும் குலால சமூகத்தினர், சாதவாகனனை தங்கள் குலத்தின் முன்னவர் எனப் போற்றி கொண்டாடுகிறார்கள். சாலிவாகனன் குறித்த செய்திகள் பவிஷ்ய புராணத்தில் குறிப்புகள் உள்ளது.

சாலிவாகன ஆண்டு
--------------

சாலிவாகனன் விக்கிரமாதித்தியனை வென்றதை கொண்டாடும் வகையில், அந்த ஆண்டு முதல் சாலிவாகன ஆண்டு கி பி 78 முதல் தொடங்குவதாக கருதப்படுகிறது.

இதனையும் காண்க
--------------

* சாலிவாகன ஆண்டு

மேற்கோள்கள்
-----------

1. ↑  Indian eras

### ஆதார நூற்பட்டியல்

* Sircar, D. C. (1969). *Ancient Malwa And The Vikramaditya Tradition*. Munshiram Manoharlal. பன்னாட்டுத் தரப்புத்தக எண்:978-8121503488. Archived from the original on 2016-06-17.. பார்த்த நாள்: 2017-03-31.
* Moriz Winternitz (1985). *History of Indian Literature*. Motilal Banarsidass. .
**ஜேனட் அக்கியூழ்சு மத்தேய்** (*Janet Akyüz Mattei*; ஜனவரி 2, 1943 – மார்ச்சு 22, 2004) ஒரு துருக்கி-அமெரிக்க வானியலாளர் ஆவார். இவர் 1973 முதல் 2004 வரையில் அமெரிக்க மாறும் விண்மீன்கள் நோக்கீட்டாளர் கழகத்தின் இயக்குநராக இருந்தார்.

இவர் துருக்கி, போடுரமில் பெல்லாவுக்கும் பரூக் அக்கிய்யுழ்சுக்கும் மகளாகத் துருக்கி யூதக் குடும்பத்தில் பிறந்தார். இவர் இழ்மீரில் அமைந்த அமெரிக்க கல்லூரி நிறுவனத்தில் கல்வி பயின்றார். பல்கலைக்கழகப் படிப்புக்காக இவர் அமெரிக்காவுக்கு வந்து மசாசூசட்டு வால்தாமில் இருந்த பிராந்தேயிசு பல்கலைக்கழகத்தில் வியன் ஆய்வுநல்கை பெற்று முதுகலைப் படிப்பில் சேர்ந்தார். பின்னர் இவருக்குத் தோரித் கோப்லீத் மசாசூசட்டு, நாந்துகெட்டில் அமைந்த மரியா மிட்செல் வான்காணகத்தில் பணியை வழங்கினார்.

இவர் 1970 முதல் 1972 வரை வர்ஜீனியாவில் உள்ள சார்லோட்டிசுவில்லியி அமைந்த இலியாண்டர் மெக்கார்மிக் வான்காணகத்தில் பணிபுரிந்தார். இவர் 1972 இல் வ்ர்ஜீனிய பல்கலைக்கழகத்தில் இருந்து வானியலில் முதுகளைப் பட்டம் பெற்றார். இவர் தன் முனைவர் பட்டத்தை வானியலில் துருக்கி, இழ்மீரில் அமைந்த ஈகே பல்கலைக்கழகத்தில் 1982 இல் பெற்றார்.

இவர் அமெரிக்க மாறும் விண்மீன் கழகத்தில் 30 ஆண்டுகள் தலையேற்றபோது உலகெங்கிலும் உள்ள பயில்நிலை வாணியலாளர்களைக் கொண்டு மாறும் விண்மீன்களைன் நோக்கீடுக்களை திரட்டினார்ரிவர் பயில்நிலை, தொழில்முறை வானியலாளர்களின் பல முதன்மையான நோக்கீட்டுத் திட்டங்களை ஒருங்கிணைத்துள்ளார். இவர் கல்வியிலும் மாணவர் அறிவியல் திட்டங்களிலும் சீரிய ஆர்வம் கொண்டிருந்தார்ரிவரதி வழிகாட்டுதலின் கீழ் கழகத்தின் தரவுத்தளம் கல்வியாளர்களுக்கு கிடைத்தது. மேலும் தொழில்முறைசாரா வானியலாளரும் அபுள் விண்வெளித் தொலைநோக்கியை அணுகும் வாய்ப்பு கிட்டியது.

மத்தேய் பல விருதுகளை வென்றுள்ளார். இவர் 1987 இல் பிரெஞ்சு வானியல் கழகத்தின் நூற்றாண்டுப் பதக்கத்தைப் பெற்றார். இவர் 1993 இல் அமெரிக்க வானியல் கழகத்தின் ஜார்ஜ் வான் பியசுபுரோயக் பரிசைப் பெற்றார்; இவர் 1993 இல் வானியல் குழுவின் இலெசுலி பெல்டியர் விருதைப் பெற்றார். இவர் 1995 இல் பயில்நிலை வானியலாளர்களை ஒருகிணைத்தமைக்காக இத்தாலிய வானியல் ஒன்றியத்தின் முதல் ஜியோவன்னி பாட்டிசுட்டா இலச்சினி விருதைப் பெற்றார்; இவர் 1995 இல் அரசு வானியல் கழகத்தின் ஜேக்சன் குவில்டு பதக்கத்தையும் பெற்றுள்ளார். சிறுகோள் 11695 மத்தேய் இவரது நினைவாகப் பெயரிடப்பட்டது.

இவர் 2004 மார்ச்சில் போசுட்டனில் குருதி வெண்புற்றால் இறந்தார்.

மேற்கோள்கள்
-----------

1. ↑  The Janet Mattei Gravesite", *AAVSO*, Volume 33, 2005, p. 149.
2. ↑  "Janet Akyuz Mattei (1943 - 2004)". 2018-02-28 அன்று மூலம் பரணிடப்பட்டது. 2018-08-07 அன்று பார்க்கப்பட்டது.
3. ↑  Janet Akyuz Mattei, Astronomer, Dies at 61. த நியூயார்க் டைம்ஸ்

* Obituary: "Janet Akyuz Mattei, Astronomer, Dies at 61" Check `|url=` value (உதவி). த நியூயார்க் டைம்ஸ். 2004-04-02.

வெளி இணைப்புகள்
---------------

* AAVSO website biography of Mattei
* Williams, Thomas R.; Willson, Lee Anne, Obituary: Janet Akyüz Mattei, 1943–2004, The Smithsonian/NASA Astrophysics Data System.
**அதலை** என்பது மதுரை மாவட்டத்தில், மதுரை வடக்கு வருவாய் வட்டத்தில் உள்ள ஒரு ஊராகும். 2011ஆம் ஆண்டு கணக்கெடுப்பின்படி இவ்வூரில் ஆண்கள் 719 பேர், பெண்கள் 715 பேர் ஆக மொத்தம் 1,434 பேர் வசிக்கின்றனர்.

அதலை ஊராட்சி மதுரை மேற்கு ஊராட்சி ஒன்றியத்துக்கு உட்பட்டதாகும். இவ்வூராட்சியின் உட்கடை கிராமங்கள்/ வசிப்பிடங்களாக பட்டக்குறிச்சி, கோயில் குருந்தங்குளம் ஆகிய ஊர்கள் உள்ளன. இங்கு உள்ள முக்கிய வழிபாட்டுத் தலம் இராமலிங்கசுவாமி பொது சமாது மடம். இங்கு சித்திரை மாத குருபூஜை அன்று தமிழகம் மட்டுமல்லாது வெளிமாநிலங்களில் இருந்தும் பக்தர்கள் வருவார்கள்.

அதலையில் கிடைத்த ஓலைச்சுவடிகள்
------------------------------

அதலையில் 1800ஆம் ஆண்டளவில் எழுதப்பட்ட பல ஓலை முறிகள் கிடைத்துள்ளன. தலங்காவல் உரிமை, நில விலை, ஒத்தி, கால்வாய் நீர்ப்பங்கீடு முதலியன சார்ந்த இவ்வோலை ஆவணங்கள் அன்று நிலவிய சாதிக் கட்டுப்பாடுகள், அடிமை முறை போன்ற சமூக பொருளாதார வாழ்நிலைகளைக் காட்டுவனவாக உள்ளன. கணவனை இழந்த பெண்ணும், மனைவியை இழந்த ஆணும் களவு உறவில் ஈடுபட்டதை அறிந்த உறவினர் அவர்களைச் சேர்ந்துவாழ அனுமதிக்கும் அதே நேரத்தில் தண்டத்தொகையும் விதிக்க, அத்தொகையைச் செலுத்த இயலாமல் அவ்விணை ஒரு நிலவுடைமையாளருக்கு அடிமை வேலை செய்யத் தம்மை ஒத்திவைத்துக்கொள்வதைக் காட்டும் ஓலைச்சுவடி அவற்றுள் ஒன்று.

மேற்கோள்கள்
-----------

1. ↑  "மதுரை வடக்கு வட்டத்தில் உள்ள கிராமங்கள்". 2015-09-30 அன்று மூலம் பரணிடப்பட்டது. செப்டம்பர் 20, 2015 அன்று பார்க்கப்பட்டது.
2. ↑  "மக்கட்தொகை விவரங்கள்". செப்டம்பர் 20, 2015 அன்று பார்க்கப்பட்டது.
3. ↑  "மதுரை மேற்கு ஒன்றியத்திலுள்ள ஊராட்சிகள்". 2015-09-30 அன்று மூலம் பரணிடப்பட்டது. செப்டம்பர் 20, 2015 அன்று பார்க்கப்பட்டது.
4. ↑  "ஊராட்சிகளுட்பட்ட வசிப்பிடங்கள்". தமிழ்நாடு ஊரக வளர்ச்சித் துறை. செப்டம்பர் 20, 2015 அன்று பார்க்கப்பட்டது.
5. ↑  பொ.ராசேந்திரன், சொ.சாந்தலிங்கம் (2013). *கல்வெட்டுக்கலை*. பாண்டிய நாட்டு வரலாற்று ஆய்வு மையம், மதுரை. பக். 208 - 210.
நார்வேயில் உள்ள நார்ட்கப் என்னுமிடத்தில் நள்ளிரவுச் சூரியன்.
நள்ளிரவுச் சூரியனால் ஒளியூட்டப்படும் ஆர்க்டிக் சிற்றாலயம்.
சுவீடனின் குரூனாவில் நள்ளிரவுச் சூரியன்.
**நள்ளிரவுச் சூரியன்** அல்லது **துருவப் பகல்** என்பது, ஆர்க்டிக் வட்டத்தின் வடக்கிலும், அதற்கு அண்மையில் ஓரளவு தெற்கிலும், அண்டார்டிக் வட்டத்துக்குத் தெற்கிலும் அதற்கு ஓரளவு வடக்கிலும் காணப்படும் ஒரு தோற்றப்பாடு ஆகும். இது அப்பகுதிகளில் உள்நாட்டு நேரம் நள்ளிரவு 12 மணிக்கும் சூரியன் தெரிவதைக் குறிக்கும். காலநிலை தெளிவாக இருப்பின் 24 மணி நேரமும் சூரியன் தெரியக்கூடியதாக இருக்கும். ஓராண்டில் நள்ளிரவுச் சூரியன் தெரியும் நாட்களின் எண்ணிக்கை துருவங்களை நோக்கிச் செல்லும்போது அதிகரிக்கும்.

அண்டார்க்டிக் வட்டத்துக்குத் தெற்கே நிரந்தர மனிதக் குடியிருப்புகள் எதுவும் இல்லை. எனவே இத் தோற்றப்பாட்டைக் காணும் வாய்ப்புப் பெற்றவர்கள் ஆர்க்டிக் வட்டப் பகுதியில் வாழும் மக்கள் மட்டுமே. இப் பகுதிகள், ஐக்கிய அமெரிக்கா, கனடா, கிறீன்லாந்து, நார்வே, சுவீடன், பின்லாந்து, ரஷ்யா, ஐஸ்லாந்தின் வடபகுதி ஆகியவற்றில் உள்ளன. பின்லாந்தின் கால்பங்கு பகுதி ஆர்க்டிக் வட்டத்துள் அடங்கியுள்ளதுடன், அதன் வடக்குக் கோடியில், கோடை காலத்தில் சூரியன் 73 நாட்களுக்கு மறைவதே இல்லை. ஐரோப்பாவில் கூடிய தொலைவு வடக்கில் அமைந்த குடியிருப்பான நார்வேயின் சுவல்பார்ட்டில் ஏறத்தாழ ஏப்ரல் 19 ஆம் தேதி தொடக்கம் ஆகஸ்ட் 23 வரை சூரியன் மறைவதில்லை. துருவங்களில் தொடர்ந்து ஆறு மாதங்கள் சூரியன் மறைவதில்லை.

இதன் எதிர்த் தோற்றப்பாடான துருவ இரவுத் தோற்றப்பாடு மாரி காலத்தில் ஏற்படும். இக் காலத்தில் சூரியன் நாள் முழுதும் அடிவானத்துக்குக் கீழேயே இருக்கும்.

சூரிய வீதிக்குச் சார்பாகப் புவியின் அச்சு 23 பாகை 27 கலை அளவு சரிந்து இருப்பதால், உயர் நிலநேர்க்கோட்டுப் பகுதிகளில், உள்ளூர் கோடை காலத்தில் சூரியன் மறைவதில்லை. நள்ளிரவுச் சூரியனின் கால அளவு துருவ வட்டத்தில் ஒரு நாள் தொடக்கம் துருவத்தில் ஏறத்தாழ ஆறு மாதங்கள் வரை மாறுகிறது. துருவத்துக்கு அண்மையிலான நிலநேர்க்கோட்டுப் பகுதிகளில் சூரியன் அடிவானத்துக்கு மேலிருக்கும் காலம் ஆர்க்டிக் வட்டத்திலும், அண்டார்க்டிக் வட்டத்திலும் 20 மணி நேரத்தில் தொடங்கி வட, தென் துருவங்களில் 186 நாட்களாக உள்ளது. துருவங்களில் ஒவ்வொரு ஆண்டும் சூரியன் ஒரேயொரு முறை எழுந்து ஒரேயொரு முறை மட்டுமே மறைகிறது.

வெளி இணைப்புகள்
---------------

விக்கிமீடியா பொதுவகத்தில்,  
 ***Midnight sun***   
என்பதின் ஊடகங்கள் உள்ளன. 

* Midnight sun seen from Fjellheisen Tromsø - 360 panorama பரணிடப்பட்டது 2021-03-17 at the வந்தவழி இயந்திரம்

| * பா
* உ
* தொ
ஒரு நாளின் பகுதிகள் |
| --- |
| பகல் | காலை **·** நண்பகல் **·** பிற்பகல் **·** மாலைப்பொழுது | வீனசின் பட்டி |
| மெல்லொளி | வைகறை **·** விடியல் **·** பொழுது புலர்தல் **·** அரையிருள் |
| இரவு | நள்ளிரவு |
| தொடர்புபட்டவை | வீனசின் பட்டி **·** நீல மணிநேரம் **·** பொன் மணிநேரம் **·** மங்கொளி **·** பகலொளி **·** நிலவொளி **·** நள்ளிரவுச் சூரியன் **·** துருவ இரவு **·** கதிரவன் வீதி ஒளி |
**ஐதராக்சிகுயினோன் (Hydroxyquinone)** என்பது ஐதராக்சிபென்சோகுயினோன் எனவும் அழைக்கப்படும் ஒரு கரிமச் சேர்மத்தைக் குறிக்கிறது. இச்சேர்மத்தின் மூலக்கூற்று வாய்ப்பாடானது C  
6H  
4O  
3 என்பதாகும். இச்சேர்மமானது பென்சோகுயினோனில் ஒரு ஹைட்ரஜன் அணுவை (H) ஒரு ஐதராக்சில் குழுவால் (-OH) இடப்பெயர்ச்சி செய்வதன் மூலம் பெறப்படும் வழிப்பொருளாக அறியப்படுகிறது. தகுதியற்றதாக இருக்கும்போது, இந்த சொற்கள் பொதுவாக 2-ஐதராக்ஸி-1,4-பென்சோகுவினோன், 1,4-பென்சோகுவினோன் அல்லது *பாரா* -பென்சோகுவினோன் (இது பெரும்பாலும் "குயினோன்" என்று அழைக்கப்படுகிறது) என்பதிலிருந்து பெறப்படுகிறது. 

2-ஐதராக்சி-  
1,4-பென்சோகுயினோன்  
(ஐதராக்சிகுயினோன்)
மேலும் பொதுவாக, இந்தப் பெயரானது எந்தவொரு குயினோனின் (அதாவது 1,2-பென்சோகுயினோன், 1,4-நாஃப்தாகுயினோன் அல்லது 9,10- ஆந்த்ரோகுயினோன் போன்ற), n எண்ணிக்கையிலான ஐதரசன் அணுக்கள் n எண்ணிக்கையிலான ஐதராக்சில் குழுக்கள் மூலம் மாற்றப்பட்டுள்ள வழிப்பொருள்களைக் குறிப்பதற்கு பயன்படும். இந்த நேர்வில் n எண் என்ற எண்ணிக்கையிலானது ஒரு முன்னொட்டால் குறிக்கப்படுகிறது (**மோனோ** -, **டை** -, **ட்ரை** -, முதலியன), மற்றும் மூல குயினோனின் பெயர் டெட்ராஐதராக்சி-1,4-பென்சோகுயினோனில் உள்ளது போல "குயினோன்" க்கு பதிலாக பயன்படுத்தப்படுகிறது. 

டெட்ராஐதராக்சி-  
1,4-பென்சோகுயினோன்5-ஐதராக்சி-  
1,4-நாப்தோகுயினோன்  
(ஜக்லோன்)1,2-டைஐதராக்சி-  
9,10-ஆந்த்ரகுயினோன்  
(அலிசரின்)

  

ஐதராக்சிகுயினோன்கள் (குறிப்பாக அல்லது பொதுவான பொருளில்) பல உயிரியல் மற்றும் தொழில்துறை ரீதியான முக்கியமான சேர்மங்களை உள்ளடக்கியதாகும். மேலும் இவை பல மருத்துவத் துறையில் பயன்படும்மருந்துகளின் கட்டுமானத் தொகுதியாகும். 

கீட்டோன் குழுக்களுக்கு அருகிலுள்ள ஐதராக்சில்கள் கொண்ட ஐதராக்சிகுயினோன்கள் பெரும்பாலும் உள்ளார்ந்த ஐதரசன் பிணைப்பை வெளிப்படுத்துகின்றன. இது அவற்றின் ஆக்சிசனேற்ற ஒடுக்க பண்புகளையும் அவற்றின் உயிர்வேதியியல் பண்புகளையும் பாதிக்கிறது. 

ஐதராக்சிகுயினோன் என்பது பென்சீன் 1,4-டையாலின் பொதுவான பெயரான ஐதரோகுயினோன் என்பதோடு குழப்பிக்கொள்ளப்படக்கூடாது.

குறிப்புகள்
-----------

1. ↑  
 J. Khalafy and J.M. Bruce (2002), *Oxidative dehydrogenation of 1-tetralones: Synthesis of juglone, naphthazarin, and [alpha]-hydroxyanthraquinones*. Journal of Sciences, Islamic Republic of Iran, volume 13 issue 2, pages 131-139.